google/wiki40b huggingface dataset:
Ματ Χάρντι

"The Hardy Boyz" (1998 - 2001)

Ο Ματ από το 1994 όπου αγωνιζόταν (σε εκκρεμότητα), είχε γίνει jobber (δηλαδή από αυτούς που έχαναν συνέχεια σε αγώνα επαγγελμ.πάλης). Το ντεμπούτο του έγινε στις 23 Μαίου του 1994, με αντίπαλο, τον θρυλικό Νικολάι Βόλκοφ, όπου έχασε.
Τελικά, το 1998 κατάφεραν να γίνουν και επίσημα επαγγελματίες παλαιστές στο WWE (τότε World Wrestling Federation). Τους προπόνησε ο Ντόρι Φανκ Τζούνιορ, ένας άλλος παλαιστής όπου ήταν επίσης μαζί με τον πατέρα του, μια μεγάλη σε ιστορία και σε τίτλους ομάδα. Έτσι, σχηματίστηκαν η ομάδα των αδερφών Χάρντι. Οι Χάρντι κατέκτησαν μαζί το Παγκόσμιο Ομαδικό Πρωτάθλημα στις 5 Ιουλίου 1999 νικώντας τους Άκολουτς, αλλά το έχασαν ένα μήνα αργότερα. Εκείνη τη περίοδο τα αδέρφια άρχισαν να γίνονται γνωστοί στο κοινό της πάλης. Καθώς μεγάλωνε η δημοτικότητα τους, στις 17 Οκτωβρίου 1999 αντιμετώπισαν τους επίσης ανερχόμενους Ετζ & Κρίστιαν στο πρώτο ομαδικό αγώνα με σκάλες στην ιστορία της εταιρίας. Το 2000 οι Χάρντι βρήκαν ένα νέο παρτενέρ, τη Λίτα και η ομάδα έγινε γνωστή ως "Τιμ Εξτρίμ". Στο SummerSlam του 2000, τα αδέρφια Χάρντι αγωνίστηκαν στο πρώτο ομαδικό αγώνα με τραπέζια, σκάλες και καρέκλες στην ιστορία της εταιρίας, κόντρα στους Ετζ & Κρίστιαν και τους Ντάντλεϊ Μπόιζ για το Παγκόσμιο Ομαδικό Πρωτάθλημα, με τους Ντάντλεϊ Μπόιζ να νικούν.
Τον Απρίλιο του 2001, ο Ματ Χάρντι έγινε Ευρωπαϊκός Πρωταθλητής και κράτησε το τίτλο για τέσσερις μήνες. Μέσα στο έτος οι Χάρντι κατέκτησαν για άλλες δύο φορές το Παγκόσμιο Ομαδικό Πρωτάθλημα και μία φορά το Ομαδικό Πρωτάθλημα WCW. Στο τέλος του έτους, τα αδέρφια είχαν διάφορα προβλήματα (στο σενάριο) και πάλεψαν σε έναν αγώνα με διαιτητή την Λίτα, όπου ο Τζεφ νίκησε. Στις αρχές του 2002, η Τιμ Εξτρίμ έπαψε να υπάρχει και τα αδέρφια στάλθηκαν σε διαφορετικά σόου.
Ο Ματ άλλαξε χαρακτήρα και απέκτησε το ψευδώνυμο "Ματ Χάρντι: Βέρσιον 1", με μάνατζερ του τον (πραγματικό του φίλο) Σέινορ Μουρ. Το 2003, ο Ματ προσπάθησε να χάσει βάρος για να μπορεί να διεκδικήσει το Πρωτάθλημα Ευκίνητων Παλαιστών. Τελικά τα κατάφερε αφού νίκησε τον Μπίλυ Κίντμαν για να γίνει ο νέος πρωταθλητής. Έπειτα, διατήρησε τον τίτλο κόντρα στον Ρέι Μιστέριο.
Ντιν Μαλένκο

Μικρές εταιρείες πάλης

Ξεκίνησε την καριέρα του στην επαγγελματική πάλη το 1979 και πέρασε από πάρα πολλές μικρής εμβέλειας εταιρείες. Ο πατέρας του, Μπόρις Μαλένκο, ήταν ένας από τους καλύτερους παλαιστές της εποχής του. Ο Ντιν ξεκίνησε αρχικά ως διαιτητής, ενώ διαιτήτευσε και στο WWE στα μέσα της δεκαετίας του 1980. Αργότερα ξεκίνησε ως παλαιστής και αγωνίστηκε σε ολόκληρο τον κόσμο, αλλά κυρίως σε Μεξικό και Ιαπωνία, όπου εξέλιξε τα προσόντα και τις ικανότητές του.

ECW, WCW και WWE

Το 1994, υπέγραψε συμβόλαιο με την εταιρεία Extreme Championship Wrestling και έμεινε εκεί για έναν χρόνο. Το 1995 μεταπήδησε στο World Championship Wrestling, όπου έμεινε μια πενταετία, για να μεταγραφεί το 2000, στο World Wrestling Entertainment. Στο τελευταίο θα μείνει για έναν χρόνο περίπου, αφού θα αποφασίσει να σταματήσει να αγωνίζεται στο υψηλό επίπεδο. Έχει κατακτήσει 11 σπουδαίους τίτλους στις τρεις κορυφαίες εταιρείες, αλλά ποτέ Παγκόσμιο Πρωτάθλημα.
Κοινωνική εργασία

Προσόντα για τους κοινωνικούς λειτουργούς

Ως επαγγελματίες κοινωνικοί λειτουργοί νοούνται εκείνοι που κατέχουν Άδεια Ασκήσεως Επαγγέλματος. Μόνο οι πτυχιούχοι που έχουν άδεια ασκήσεως επαγγέλματος ή είναι εγγεγραμμένοι σε επαγγελματικά μητρώα, μπορούν να ασκήσουν το επάγγελμα του κοινωνικού λειτουργού. Για την έκδοση άδειας ασκήσεως επαγγέλματος θα πρέπει να κατατεθεί η απαραίτητη αίτηση από τον εκάστοτε ενδιαφερόμενο στην νομαρχία διαμονής τους.
Κυδωνία, Άρης

Η Κυδωνία είναι μια περιοχή στον πλανήτη Άρη που έχει προσελκύσει τόσο το επιστημονικό όσο και το ενδιαφέρον του κοινού λόγο της παρειδωλίας ενός βουνού με ένα πρόσωπο. Το όνομα Κυδωνία πάρθηκε από την Κυδωνία, την ιστορική πόλη-κράτος στο νησί της Κρήτης. Στην Κυδωνία υπάρχει επίσης "Πρόσωπο στον Άρη", μια ψευδαίσθηση ύπαρξης ενός προσώπου εξαιτίας της παρειδωλίας που βρίσκεται περίπου στα μισά του δρόμου μεταξύ του Κρατήρα Αραντάς και του Κρατήρα της Βραμβέργης.
Γοτάρζης Β΄ της Παρθίας

Βιογραφία

Πολλοί ιστορικοί εκφράζουν την άποψη ότι δεν ήταν ο Γοτάρζης φυσικός γιος του Αρτάβανου αλλά γιος του Γκοβ ενός ευγενούς από το Κουρδιστάν που υιοθέτησε ο Αρσακίδης βασιλιάς την εποχή που ήταν εξόριστος. Σε κάθε περίπτωση ο ίδιος από την στιγμή που ανέβηκε στον θρόνο των Πάρθων έλεγε τον εαυτό του γιο του Αρτάβανου Γ’, έμεινε γνωστός για την μεγάλη του σκληρότητα, δολοφόνησε τον αδελφό του Αρτάβανο με ολόκληρη την οικογένεια του. Όταν ο αδελφός του Βαρδάνης Α’ τον ανέτρεψε από τον θρόνο ο Γοτάρζης δραπέτευσε στην Υρκανία όπου συγκέντρωσε στρατό από Σκύθες νομάδες. Ο πόλεμος ήταν σκληρός αλλά κατέληξε τελικά σε συνθήκη μεταξύ τους. Ο αδελφός του Βαρδάνης δολοφονήθηκε το 47 μ.Χ., από τότε ο Γοτάρζης παρέμεινε μοναδικός αυτοκράτορας των Πάρθων. Η σκληρότητα του ανάγκασε τους Πάρθους ευγενείς να ζητήσουν από τον Ρωμαίο αυτοκράτορα Κλαύδιο να τους στείλει βασιλιά τον Αρσακίδη πρίγκιπα Μεχερδάτη που ήταν όμηρος στη Ρώμη. Ο Μεχερδάτης πέρασε τον Ευφράτη το 49 εκεί συνελήφθη από άνδρες του Γκοτάρζη τον ξυλοκόπησαν, του έκοψαν τα αυτιά και τον έριξαν στην φυλακή. Ο Γοτάρζης Β’ πέθανε το 51 μ.χ. σύμφωνα με τον Ιώσηπο δολοφονηθείς.
Ένα σπίτι στο τέλος του κόσμου

Σύνοψη

Ο Μπόμπυ, μεγαλωμένος σε προάστιο του Κλήβελαντ στο Οχάιο, στις δεκαετίες του ΄60 και του ΄70, ζει σε περιβάλλον εξαρτημένο από τις διασκεδάσεις της εποχής και τα ναρκωτικά.
Υπήρξε μάρτυρας των θανάτων του μεγαλύτερου αδελφού του και της μητέρας του και την ίδια περίοδο γνωρίζεται στο σχολείο με τον Τζόναθαν, ο οποίος προέρχεται από μία μεσοαστική οικογένεια. Ο ξαφνικός θάνατος του πατέρα του ακολουθεί και ο Μπόμπυ βρίσκει καταφύγιο στην οικογένεια του Τζόναθαν, η οποία αναλαμβάνει την προστασία του. Η σχέση των δύο παιδιών εξελίσσεται σε σχέση βαθιάς φιλίας η οποία οδηγεί ακόμη και στον μεταξύ τους σεξουαλικό πειραματισμό.
Η εξέλιξη της πλοκής τους βρίσκει, αρχές της δεκαετίας του ΄80 στην Νέα Υόρκη όπου ο Μπόμπυ εγκαθίσταται στο σπίτι του Τζόναθαν και της εκκεντρικής συγκατοίκου του Άλις. Ο Μπόμπυ και η Άλις γίνονται εραστές, παρόλο που αυτή δηλώνει ερωτευμένη και με τον Τζόναθαν και εκφράζει την επιθυμία της να αποκτήσει παιδί με αυτόν, γνωρίζοντας ότι ο Τζόναθαν είναι συνειδητοποιημένος gay. Ο Μπόμπυ και ο Τζόναθαν τρέφουν επίσης βαθειά συναισθήματα ο ένας για τον άλλον. Η Άλις μένει έγκυος και οι τρεις τους μετακομίζουν στο Woodstock ζώντας μαζί και μεγαλώνοντας την μικρή Ρεββέκα.
Δημιουργούν μία ιδιότυπη οικογένεια προσπαθώντας να διαχειριστούν τις συναισθηματικές συνέπειες του ερωτικού τους τριγώνου μέχρι την φυγή της Άλις και τον υπονοούμενο θάνατο του Τζόναθαν.

Κινηματογραφική μεταφορά

Ο Κάνινγκαμ διασκεύασε το μυθιστόρημά του για  την ταινία με τον ίδιο τίτλο, του 2004, σε σκηνοθεσία του Μάικλ Μάγιερ και με πρωταγωνιστές τους Κόλιν Φάρελ, Ρόμπιν Ράιτ Πεν, Ντάλας Ρόμπερτς και Σίσι Σπέισεκ
2358 Μπάνερ

Φυσικά χαρακτηριστικά

Τα κυρίως φυσικά χαρακτηριστικά του Μπάνερ είναι άγνωστα. Ο Μπάνερ περιστρέφεται γύρω από τον εαυτό του μία φορά κάθε 10 ώρες και 51 λεπτά.
Άλαν Χόλινγκχερστ

Βιογραφία

Ο Χόλινγκχερστ γεννήθηκε στις 26 Μαΐου 1954 στο Stroud του Gloucestershire, μοναχοπαίδι ενός τραπεζικού διευθυντή.
Σπούδασε Αγγλικά στο Magdalen College στην Οξφόρδη. Στην Οξφόρδη μοιράστηκε το σπίτι του με τον Άντριου Μόσιον και κέρδισε το Βραβείο Newdigate για ποίηση. Έκανε μάστερ στη Λογοτεχνία πάνω σε τρεις συγγραφείς, γνωστούς για τις ομοφυλοφιλικές τους προτιμήσεις: τον Firbank (1886 - 1926), τον Forster (1879 - 1970) και τον L. Ρ. Hartley (1895 - 1972). Άρχισε να γράφει στο Miller's London Review of Books.
Στα τέλη της δεκαετίας του '70 έγινε λέκτορας στο Magdalen, και έπειτα στο Κολλέγιο Somerville και στο Κολλέγιο Corpus Christi. To 1981, για μικρό διάστημα, δίδαξε στο University College στο Λονδίνο.
To 1981 άρχισε να εργάζεται στο Times Literary Supplement, όπου εξακολούθησε να εργάζεται για 12 έτη.
Από το 1981 είναι φανατικός χορτοφάγος. Είναι ανοιχτά ομοφυλόφιλος και ζει μόνος του στο Λονδίνο.

Έργο

Για την απονομή του Βραβείου Μπούκερ στο βιβλίο του Η Γραμμή της Ομορφιάς το 2004, ο πρόεδρος της κριτικής επιτροπής Κρις Σμιθ δήλωσε: «Ήταν μια απίστευτα δύσκολη και οριακή απόφαση. Σπάνια η αναζήτηση της αγάπης, του σεξ και της ομορφιάς έχει αποδοθεί με τέτοια μοναδικότητα.» Ο Χόλινγκχερστ έχει γράψει άλλα τρία μυθιστορήματα.

Λογοτεχνικά βραβεία

Το 1989 κέρδισε το Βραβείο Somerset Maugham για το Η Βιβλιοθήκη της Πισίνας
Το 1994 κέρδισε το James Tait Black Memorial Prize για μυθοπλασία με το The Folding Star
Έγινε ιδιαίτερα γνωστός μετά τη βράβευσή του με το Βραβείο Μπούκερ για το Η Γραμμή της Ομορφιάς το 2004.
Μοχαμάντ Γιακούμπ Χαν

Συνθήκη του Γκανταμάκ

Κατά τη διάρκεια του Β΄ Αγγλοαφγανικού Πολέμου, οι Βρετανοί επικράτησαν των δυνάμεων του Εμίρη Σερ Αλι που διαχείμαζαν στην Τζαλαλαμπάντ, περιμένοντας την αποδοχή των όρων και συνθηκών από τον νέο Εμίρη Γιακούμπ Χαν. Μία από τις σημαντικές προσωπικότητες των διαπραγματεύσεων ήταν ο Πιερ Λουί Ναπολέον Καβανιάρι, αριστοκράτης με καταγωγή από την Ιρλανδία και την Ιταλία ο οποίος είχε βρεθεί στην Αγγλία για τις σπουδές του. Υπηρέτησε στον Στρατό των Ανατολικών Ινδιών, αρχικά στο 1ο Σώμα Τυφεκιοφόρων της Βεγγάλης προτού γίνει αναπληρωτής επίτροπος της Πεσαβάρ και οριστεί ως πρέσβης στην Καμπούλ από τον Αντιβασιλέα Λόρδο Λύτον το 1878. Οι Αφγανοί αρνήθηκαν τη διπλωματική αποστολή αυτή. Η άρνηση αυτή οδήγησε στον Β΄ Αγγλοαφγανικό Πόλεμο.
Τον Μάιο του 1879, ο Γιακούμπ Χαν ταξίδεψε στο Γκανταμάκ, ένα χωριό πλησίον της Τζαλαλαμπάντ και εισήλθε σε διαπραγματεύσεις με τον Καβανιάρι με αποτέλεσμα τη Συνθήκη του Γκανταμάκ με τον Εμίρη να παραχωρεί εδάφη στους Βρετανούς, αποδεχόμενος τον Βρετανό πρέσβη στην Καμπούλ. Ο Καβανιάρι ανέλαβε τη θέση του πρέσβη στην Καμπούλ τον Ιούλιο του 1879. Ήταν γνωστός ως ριψοκίνδυνος και αλαζονικός παρά ως συνετός και ο ρόλος του ως κυβερνήτη θεωρούνταν ασύνετος από ορισμένους Βρετανούς. Η κατάσταση στην Καμπούλ ήταν εντεταμένη και εν τέλει μερίδα των Αφγανικών στρατευμάτων που ήταν απλήρωτα εξεγέρθηκαν και επιτέθηκαν στο Διοικητήριο σκοτώνοντας τον Καβανιάρι και την αποστολή του τον Σεπτέμβριο του 1879. Ο πόλεμος συνεχιζόταν παρά τη συνθήκη και τα βρετανικά στρατεύματα κλήθηκαν και πάλι για να καταλάβουν την Καμπούλ, να την διασφαλίσουν και εν τέλει να ενεργήσουν τιμωρητικές ενέργειες κατά των Αφγανών. Ο Γιακούμπ Χαν παραιτήθηκε, λαμβάνοντας άσυλο σε βρετανικό στρατόπεδο και τον Δεκέμβριο εστάλη στην Ινδία.
Γιώργος Μπάρκογλου

Βιογραφικά στοιχεία

Ο Γιώργος Μπάρκογλου είναι γιος του παλαίμαχου ποδοσφαιριστή Δημήτρη Μπάρκογλου, ο οποίος αγωνίσθηκε σε Δάφνη Δαφνίου, Αιγάλεω, Πανελευσινιακό και Χαϊδάρι τις δεκαετίες του '70 και του '80. Ξεκίνησε να παίζει επαγγελματικό ποδόσφαιρο στο Χαϊδάρι το 1994 στη Γ΄ Εθνική. Έπαιξε για δύο σεζόν και στη συνέχεια άλλαξε πολλές ομάδες, ανά δύο σεζόν κατά μέσο όρο, ανεβαίνοντας συνεχώς σε μεγαλύτερες κατηγορίες. Έπαιξε από δυο χρόνια με τον Πανελευσινιακό και τον Παναιτωλικό στη  Β΄ Εθνική και έκανε το ντεμπούτο του στο πρωτάθλημα Α΄ Εθνικής στις 21 Ιανουαρίου 2001 με τον Άρη Θεσσαλονίκης. 
Αγωνίστηκε ακόμα στον Ακράτητο, στο Αιγάλεω (με το οποίο συμμετείχε στο κύπελλο ΟΥΕΦΑ την περίοδο 2004-05), στην Ξάνθη και στον Απόλλωνα Καλαμαριάς, πριν έρθει στον Πανιώνιο τη σεζόν 2008-09. Την περίοδο 2009-10 αγωνίσθηκε στο Λεβαδειακό, ενώ έκλεισε την καριέρα του στον Απόλλωνα. Σε χαμηλότερο επίπεδο, για σύντομο διάστημα, αγωνίσθηκε στο πρωτάθλημα της Γ΄ Εθνικής μαζί με τον πρώην συμπαίκτη του στο Αιγάλεω, Γιάννη Χλωρό με τα χρώματα του Α.Ο. Νέας Ιωνίας, όπου είχαν ρόλο παικτών-προπονητών (2015).
Συμμετρία

Σφαιρική συμμετρία

Είναι η σημειακή συμμετρία ως προς το σημείο Ο: Για κάθε σημείο Α του σχήματος, στο σχήμα ανήκει και το σημείο Β, το οποίο ανήκει στο προεκτεταμένο ευθύγραμμο τμήμα ΑΟ έτσι, ώστε ΑΟ=ΟΒ. Επίσης το συμμετρικό του σημείου Α ως προς σημείο Ο είναι το αντίστοιχο σημείο Α' με το οποίο συμπίπτει εάν περιστραφεί κατά 180 μοίρες. Ισχύει ότι ΑΟ = ΟΑ'.

Αξονική συμμετρία

Συμμετρία ως προς τον άξονα ε: Για κάθε σημείο Α του σχήματος, στο σχήμα ανήκει και το σημείο Β που βρίσκεται σε τέτοιο σημείο, ώστε να απέχει από την ευθεία ε απόσταση ίδια με το Α και το ευθύγραμμο τμήμα ΑΒ να τέμνεται από την ευθεία ε.

Κατοπτρική συμμετρία

Συμμετρία ως προς επίπεδο Π: Για κάθε σημείο Α του σχήματος, στο σχήμα ανήκει και το σημείο Β που βρίσκεται σε τέτοιο σημείο, ώστε να απέχει από το επίπεδο Π απόσταση ίδια με το Α και το ευθύγραμμο τμήμα ΑΒ να τέμνεται κάθετα από το επίπεδο Π. Η κατοπτρική συμμετρία εμφανίζεται στους καθρέφτες.

Συμμετρία κλίμακας

Η συμμετρία υπό κλίμακα εμφανίζεται στις αυτοόμοιες δομές, τα φράκταλ. Οι δομές αυτές αναπαράγουν τον εαυτό τους στο χώρο, με ελάχιστη διαφοροποίηση σε σχήμα από το αρχικό μοτίβο αλλά σε άλλο μέγεθος, καθώς εξελίσσονται.
Πάνος Μεϊντάνης

Βιογραφικά στοιχεία

Η δράση του επεκτείνονταν σε μια περιοχή από τη Δυτική και Κεντρική Μακεδονία, έως τη Δυτική Θεσσαλία και τα όρη του Βάλτου. Η δράση του ξεκίνησε από την περιοχή της Κοζάνης, όπου έγινε γνωστός. Το 1660 δρα στην περιοχή του Άσκιου στη Δυτική Μακεδονία, όπου εμφανίζεται ως προστάτης των ορεινών χωριών από τις Οθωμανικές φοροεισπρακτικές επιχειρήσεις. Συνεργάστηκε έτσι με τους Τούρκους και πήρε τον τίτλο του Αρματωλού από το διοικητή των Τρικάλων. Το αρματολίκι του κατελάμβανε όλη σχεδόν την Δυτική Μακεδονία και Πελαγονία, καθώς και τις περιοχές Ημαθίας και Πέλλας και τη Δυτική Θεσσαλία.
Τα επόμενα χρόνια εγκαθίσταται στην περιοχή του Ασπροποτάμου, στη Θεσσαλία, όπου όμως συμπλέκεται συνεχώς με τις Τουρκικές αρχές. Το 1684 στήνει τα λημέρια του στην περιοχή Βάλτου - Ξηρομέρου και συγκεκριμένα στην Κατούνα Αιτωλοακαρνανίας. Εκεί αναπτύσσει έντονη δράση κατά των Τούρκων, συνεργαζόμενος πολλές φορές και με ντόπιους Στερεοελλαδίτες οπλαρχηγούς. Εν τω μεταξύ, την περίοδο εκείνη οι Βενετοί διεξάγουν πολλές επιχειρήσεις εναντίον της Οθωμανικής Αυτοκρατορίας κατά τον Έκτο Βενετοτουρκικό πόλεμο, και ο Μεϊντάνης συμμετέχει συνεργαζόμενος, σε πολλές από τις επιχειρήσεις για μια ολόκληρη δεκαετία (1684-1694). Τους χειμώνες που παύαν οι επιχειρήσεις των Βενετών, έστελνε τους άνδρες του στις ιδιαίτερες πατρίδες τους (κυρίως τη Δυτική Μακεδονία), για να επιστρέψουν ξανά την άνοιξη. Ο ίδιος με λιγοστή φρουρά, λημέριαζε στην περιοχή του Ασπροποτάμου, στο Γαρδίκι Τρικάλων και στην Αθαμανία. Το 1695 οι Οθωμανικές αρχές του αφαίρεσαν το αρματολίκι. 
Τον Δεκέμβριο του 1700 οι Τούρκοι εντόπισαν το άνδρο του, «με την προδοσία μερικών χωρικών» και οργάνωσαν γιγάντια επιχείρηση σύλληψής του. Ο Μεϊντάνης την παραμονή των Χριστουγέννων κατέβηκε στο Γαρδίκι, ώστε να λειτουργηθεί στην εκκλησία του χωριού. Εκεί αντιλήφθηκε ότι οι Τούρκοι του είχαν στήσει παγίδα και τράπηκε σε φυγή. Οχυρώθηκε με τους συντρόφους του σε ένα σπίτι, όπου ακολούθησε τετράωρη συμπλοκή με το Τουρκικό απόσπασμα. Σε στιγμή απελπισίας, ο Μεϊντάνης και οι σύντροφοί του επιχείρησαν έξοδο, όπου και τελικά πυροβολήθηκαν από τους Τούρκους. Καρατομήθηκε, και η κεφαλή του μεταφέρθηκε στη Θεσσαλονίκη και την Κωνσταντινούπολη, ώστε να γίνει γνωστό στο σουλτάνο, το τέλος του. Ο θάνατος του Πάνου Μεϊδάνη ή Μεγδάνη ενέπνευσε την εθνική ιδέα στους μετέπειτα κλέφτες και αρματωλούς που αποτέλεσαν τον πυρήνα των επόμενων επαναστατικών κινημάτων.
Αιγώδη

Εξέλιξη

Τα αιγώδη είναι γνωστά από την Μειόκαινο, όταν τα μέλη της ομάδας θύμιζαν τα σημερινά σέροου (Capricornis spp.) στην γενική σωματική μορφή τους. Η ομάδα δε θα είχε φθάσει στην εξαιρετική του ποικιλία μέχρι την πρόσφατη εποχή των παγετώνων, όταν πολλά μέλη της έγιναν εξειδικευμένα στα οριακά, συνήθως ακραία, περιβάλλοντα: βουνά, ερήμους και την υποαρκτική ζώνη.
Οι πρόγονοι των σύγχρονων προβάτων και αιγών (τόσο ασαφείς όσο και άσχημα ορισμένοι όροι) πιστεύεται να έχουν μετακινηθεί σε ορεινές ζώνες - τα πρόβατα έχουν γίνει εξειδικευμένοι επιβαίνοντες στους πρόποδες και τις κοντινές πεδιάδες και στηριζόμενα στην πτήση και την ομαδική συμπεριφορά για άμυνα ενάντια στα αρπακτικά, και οι αίγες προσαρμόστηκαν στο πολύ απότομο έδαφος όπου τα αρπακτικά είναι σε μειονεκτική θέση.
Καλόλιμνος Καλύμνου

Γεωγραφία

Η Καλόλιμνος βρίσκεται στο μέσον περίπου της απόστασης με τις μικρασιατικές ακτές, εκτεινόμενη κατά διεύθυνση Ανατολή - Δύση. Η έκτασή της είναι 1,192 τ. χλμ. και υψόμετρο 115 μ. (377 πόδια). Η νότια ακτή της είναι γεμάτη όρμους, ενώ η βόρεια πολύ απόκρημνη. Ανατολικά της Καλολίμνου στα 5 χλμ. βρίσκονται οι δύο βραχονησίδες Ίμια (Ίμια ένα και Ίμια δύο). Η συνοριακή γραμμή των χωρικών υδάτων διέρχεται από το μέσον, της μεταξύ Ιμίων και πλησιέστερης τουρκικής ακτής, απόστασης. Έχει χαρακτηριστεί ως "Άλλο τοπίο" και είναι μέρος της Ζώνης Ειδικής Προστασίας "Βόρεια και ανατολική Κάλυμνος, Τέλενδος, Καλόλιμνος και νησίδες", συνολικής έκτασης 5.900 στρεμμάτων αφού αποτελεί περιοχή στην οποία αναπαράγονται αρπακτικά. Στο έδαφός της φιλοξενούνται είδη των θαμνώνων και των απόκρημνων βράχων καθώς και είδη παγκοσμίου ενδιαφέροντος όπως ο Θαλασσαετός (Haliaeetus albicilla).

Ακτογραφία

Σημειώνεται ότι η νότια ακτή είναι κατάσπαρτη από επικίνδυνους υφάλους και σκοπέλους που αποκλείουν την ασφαλή προσέγγιση με σκάφος. Επίσης και στη βόρεια ακτή και περί το μέσον αυτής υφίστανται απόκρημνα βράχια που απαιτούν ιδιαίτερη προσοχή. Πλησίον του δυτικού άκρου υφίσταται εκτενής ύφαλος - πάγκος, σε βάθος 5 οργυιές, ενώ περί το μέσον της νότιας ακτής και σε απόσταση 3 στάδια (0,3 μιλίου) βρίσκεται η βραχονησίδα "Πλευρό" πέριξ της οποίας επίσης υφίστανται ύφαλοι που απαιτούν ιδιαίτερη προσοχή.
Το όνομά της πιθανότερα προέρχεται από το απάγγιασμα, τη γαλήνη, που παρέχει κατ΄ αντίθετη πλευρά σε υφιστάμενες άσχημες καιρικές συνθήκες, όπου αντίστοιχα η θάλασσα φαίνεται να καλο-λιμνάζει. Η νησίδα έχει αυτόματο φάρο στο ανατολικό άκρο της στη θέση που είχε κατασκευαστεί το 1864 από την Γαλλική εταιρεία Οθωμανικών φάρων πέτρινος περιστροφικός φάρος.

Διοικητικά

Σύμφωνα με το σχέδιο Καλλικράτης υπάγεται στον δήμο Καλυμνίων και σύμφωνα με την απογραφή 2011 έχει 2 μόνιμους κατοίκους αλλά διατηρεί και μερικούς στρατιώτες που επανδρώνουν το τοπικό φυλάκιο.
Κρίστοφ Μάρτιν Βίλαντ

Βιογραφία

Πήρε επιμελημένη μόρφωση και άρχισε να σπουδάζει νομικά στο Τύμπινγκεν, τα εγκατέλειψε όμως για να αφοσιωθεί στην λογοτεχνία.
Το 1766 έγραψε το γνωστότερο έργο του, τον Αγάθωνα, ένα μυθιστόρημα εφηβείας, ως ένα βαθμό αυτοβιογραφικό.
Την εποχή αυτή συμπλήρωσε την μετάφραση 22 έργων του Σαίξπηρ και άνοιξε έτσι νέους δρόμους στους Γερμανούς δραματουργούς.
Το 1769 διορίστηκε καθηγητής της φιλοσοφίας στο πανεπιστήμιο της Ερφούρτης και τρία χρόνια αργότερα εξέδωσε τον Χρυσό Καθρέφτη, όπου διατύπωνε τις παιδαγωγικές του αντιλήψεις.
Ο Αγάθων και ο Χρυσός Καθρέφτης έπεισαν την Άννα Αμαλία, αντιβασίλισσα του δουκάτου της Βαϊμάρης, ότι ο Βίλαντ ήταν ο καταλληλότερος παιδαγωγός για τους γιους της και τον κάλεσε στην αυλή της. Ο Βίλαντ πήγε και έζησε μέχρι τέλους στην πόλη αυτή, θεμελιώνοντας την μεγάλη της δόξα και προετοιμάζοντας το έδαφος για τους Γκαίτε, Χέρντερ και Σίλλερ που ήρθαν σε λίγο.
Το 1773 ίδρυσε τον Teutsche Merkur (O Γερμανός Ερμής), περιοδικό με μεγάλη επιρροή στα γερμανικά γράμματα. Ο Βίλαντ ήταν ο πνευματικός αστέρας της Βαϊμάρης μέχρι το 1775, οπότε ο Γκαίτε «την κατέλαβεν εξ εφόδου». Οι σχέσεις του Βίλαντ πάντως μαζί του υπήρξαν θαυμάσιες, όπως και με τον Σίλλερ.
Το 1780 ο Βίλαντ δημοσίευσε τον Όμπερον, ένα ποιητικό μυθιστόρημα που αποτέλεσε το θέμα της ομώνυμης όπερας του Βέμπερ. Για το πλήθος των έργων του, την χάρη και την σάτιρά του επονομάστηκε Βολταίρος της Γερμανίας.
Σαρτ (ποταμός)

Γεωγραφική θέση

Οι πηγές του ποταμού Σαρτ βρίσκονται στο νομό Ορν της Νορμανδίας, κοντά στην κοινότητα Σαιν-Ακιλέν-ντε-Κορμπιόν, σε ύψος 252 μέτρων.
Κατεβαίνοντας από τους λόφους του Περς, ο ποταμός ρέει προς τα νοτιοδυτικά και οριοθετεί προς νότο την πεδιάδα της Αλανσόν. Σε μεγάλο μέρος της διαδρομής του, σηματοδοτεί το όριο μεταξύ των νομών Ορν και Σαρτ (που κάποτε ήταν, το παραδοσιακό σύνορο μεταξύ Νορμανδίας και Μαιν).
Μετά από αυτή τη διαδρομή σε πεδιάδα, κατευθύνεται προς την Αλανσόν στους πρόποδες του οροπεδίου της Αρμορικής, όπου χαράσσει μια απότομη κοιλάδα στο γραφικό τοπίο των υψωμάτων των Αλπ Μανσέλ, ιδίως στο Σαιν-Σενερί-λε-Ζερέ, που κατατάσσεται ανάμεσα στα « πιο όμορφα χωριά της Γαλλίας» και το Σαιν-Λεονάρ-ντε-Μπουά, όπου ο ποταμός αλλάζει σταδιακά την πορεία του προς τα νοτιοανατολικά.
Έπειτα ρέει νότια ως το Λε Μαν, όπου δέχεται τα νερά του παραπόταμου Ουίν, στη συνέχεια δυτικά έως την κοινότητα Σαμπλέ-συρ-Σαρτ και πάλι, νότια μέχρι και τη συμβολή με τον ποταμό Μαγιέν, με το οποίο σχηματίζουν τον ποταμό Μαιν, βόρεια της Ανζέ. Λίγο πριν από τη συμβολή τους (περίπου 4 χιλιόμετρα προς τα πάνω), ο ποταμός Σαρτ δέχεται τον κύριο παραπόταμο του, τον Λουάρ.

Διαδρομή

Ρέει γενικά νοτιοδυτικά, μέσω των ακόλουθων νομών και πόλεων:
Ορν: Λε Μελ-συρ-Σαρτ, Σαιν-Σενερί-λε-Ζερέ, Αλανσόν
Σαρτ: Μπωμόν-συρ-Σαρτ, Λε Μαν, Σαμπλέ-συρ-Σαρτ
Μαιν-ε-Λουάρ: Σατωνέφ-συρ-Σαρτ, Τιερσέ, Ανζέ
Οι δύο κύριοι παραπόταμοί του είναι ο Λουάρ και ο Ουίν.

Ναυσιπλοΐα

Όπως πολλοί ποταμοί στη Γαλλία, η Σαρτ χρησιμοποιήθηκε πολύ νωρίς στον Μεσαίωνα για ποταμοπλοΐα μικρών σκαφών. Το εμπόριο από την πλωτή οδό πραγματικά απογειώθηκε στο 16ο αιώνα και αργότερα, στα μέσα του 19ου αιώνα, η πλοήγηση βελτιώθηκε με την εγκατάσταση υδατοφρακτών. Για σχεδόν έναν αιώνα, ο ποταμός, από το Λε Μαν μέχρι τη συμβολή του με τη Μαγιέν, χρησίμευε για τις μεταφορές αγαθών της περιοχής (άνθρακας, σιτάρι, το ξύλο, κάνναβη, μάρμαρο, κρασί, ηφαιστειακή τέφρα). Οι παλιές φορτηγίδες σύρονταν από ανθρώπους και ζώα, κυρίως άλογα, έως το 1880, από το πρώτο μισό του 20ού αιώνα όμως χρησιμοποιήθηκαν ατμομηχανές, έπειτα ντίζελ, ή ρυμουλκά που τραβούσαν πολλές φορτηγίδες. Ο ποταμός είναι ακόμη πλωτός από το Λε Μαν έως τη συμβολή του με τη Μαγιέν, σε μήκος 133 χιλιομέτρων. Η ανάπτυξη του σιδηροδρόμου οδήγησε στη σταδιακή εξαφάνιση της εμπορικής ναυτιλίας στον ποταμό, η οποία επιβίωσε μέχρι τις αρχές της δεκαετίας του 1970.
Σήμερα, η Σαρτ, όπως και η Μαγιέν, προορίζεται για ποτάμιο τουρισμό και πλοήγηση αναψυχής. Εξειδικευμένοι οδηγοί συστήνουν αυτόν τον προορισμό για αρχάριους, διότι αυτά τα ποτάμια προσφέρουν, εκτός από την πλούσια φυσική και ιστορική κληρονομιά τους, εξαιρετική ησυχία ναυσιπλοΐας, καθώς η εμπορική κίνηση έχει τελείως εξαφανιστεί.
Ειρήνη της Ουγγαρίας

Οικογένεια

Ήταν κόρη του Λαδισλάου Α΄ της Ουγγαρίας και της Αδελαΐδας του Ράινφελντεν και τρισεγγονή της Ριτσέζας, βασίλισσας της Πολωνίας, κόρης της Ματίλντα, που ήταν κόρη της Ελληνίδας Θεοφανούς των Σκληρών και του Όθωνα Β΄ της Γερμανίας. Ο Αυτοκράτοράς Αλέξιος Α΄ Κομνηνός πάντρεψε την Πιρόσκα με τον γιο του Ιωάννη Β΄, τον επονομαζόμενο Καλοϊωάννη λόγω των πολλών του αρετών.

Αυτοκράτειρα

Η Πιρόσκα μετανονομάστηκε Ειρήνη, όπως και η προκάτοχός της Ειρήνη Δούκαινα. Ο γάμος της με τον Ιωάννη Β΄ επέτρεψε στο Βυζάντιο να επέμβει επανειλημμένα στις δυναστικές έριδες της Ουγγαρίας, πράγμα που δημιούργησε πολλά προβλήματα στις μεταξύ τους σχέσεις.  Η Ειρήνη έκανε πολλά φιλανθρωπικά έργα, μόνη μάλιστα πήγαινε σε φτωχικές καλύβες για να δώσει όχι μόνο χρήματα, αλλά και ανώτερη ενίσχυση και παρηγοριά της ελπίδας στο Χριστό. Επίσης έκτισε γηροκομεία και ξενώνες και άφησε σε αυτά μεγάλα χρηματικά ποσά για την ασφαλή και άνετη συντήρησή τους. Ο Ιωάννης Β΄ σε μια εκστρατεία του στη Συρία το 1143, πέθανε. Αργότερα το ίδιο συνέβη και με τα δύο από τα τέσσερα αγόρια της. Αφού πήρε τη συγκατάθεση του βασιλιά γιου της Μανουήλ Α΄, αποσύρθηκε στη μονή Παντοκράτορος, όπου και έγινε μοναχή, μετονομασθείσα Ξένη. Εκεί τη βρήκε ο θάνατος και την κήδευσαν με μεγάλη απλότητα, όπως η ίδια το επιθυμούσε. Διότι λίγο πριν πεθάνει έλεγε, ότι η βασίλισσα Ειρήνη είχε πεθάνει προ πολλού και δεν έμενε πλέον παρά μόνο η μοναχή Ξένη.